Oficiālais Vēstnesis 226 E , 15/09/2005 Lpp. 0346 - 0351



P6_TA(2004)0109 Stratēģiskās politikas ievirzes Eiropas Parlamenta rezolūcija par J. Barroso Komisijas stratēģiskajām politikas ievirzēm Eiropas Parlaments, - ņemot vērā 2004.gada 22.jūlija lēmumu, ar ko José Manuel Durão Barroso ievēlē par Komisijas priekšsēdētāju, - ņemot vērā 2004.gada 18.novembra lēmumu [1], ar ko izraudzīto Komisiju ievēlē uz laika posmu no 2004.gada 22.novembra līdz 2009.gada 31.oktobrim, - ņemot vērā 2004.gada 18.novembra rezolūciju par jaunās Komisijas ievēlēšanu [2], - ņemot vērā pašreizējo Eiropas Parlamenta un Komisijas Attiecību pamatnolīgumu, ko 2000.gada 29.jūnijā apstiprināja Priekšsēdētāju konference, - ņemot vērā saistības, ko Komisija uzņēmās likumdošanas plānošanā, kā arī saistīto grafiku, ko 2002.gada 30.janvārī apstiprināja Priekšsēdētāju konference, - ņemot vērā Reglamenta 103.panta 4.punktu, A. tā kā jaunajai Komisijai pilnvaru termiņa sākumā obligāti jāiesniedz vispārējās politikas pamatnostādnes, uz kurām tā balstīs stratēģiju turpmākos piecus gadus un uz kuru pamata tā veidos nākamās likumdošanas gada programmas; B. tā kā Komisijas priekšlikumiem 2005. - 2009.gadam jābūt īstam ceļvedim turpmākai rīcībai, kurš dotu Parlamentam iespēju uzraudzīt, novērtēt un spriest turpmākajos gados panākto attīstību un sasniegtos rezultātus; C. tā kā jaunās Komisijas darba uzsākšana ir attīstība ar lielu potenciālu Eiropas Savienības politikas prioritāšu ciešākā saskaņošanā ar Eiropas Savienības pilsoņu prioritātēm; 1. uzskata, ka 2004. - 2009.gada Eiropas Komisijas galvenajiem mērķiem jābūt: i) paaugstināt Eiropas sociālā tirgus ekonomikas konkurētspēju un dinamismu, pamatojoties uz ilgtspējīgu attīstību, ii) nodrošināt Eiropas kohēziju un apvienošanos, pamatojoties uz paplašināšanās sekmēm, iii) attīstīt brīvības, drošības un tiesiskuma telpu, aizsargājot pilsoņu pamattiesības, iv) veidot Eiropu par spēcīgāku un efektīvāku spēku drošākas un labklājīgākas pasaules īstenošanā, v) uzlabot Eiropas Savienības pilsoņu dzīves kvalitāti un vi) veicināt to, lai Eiropa strādātu labāk un būtu tuvāka pilsonim; Konkurētspējīgāka, apvienotāka Eiropa 2. aicina Komisijas priekšsēdētāju Barroso turpināt atbalstīt un izteikties par paaugstinātas Eiropas konkurētspējas izveidošanu kā par galveno politikas prioritāti savā pilnvaru laikā; uzskata, ka ekonomikas struktūrreforma ir galvenā, lai "liktu Eiropai strādāt", tādējādi palielinot nodarbinātības, ieguldījumu un izaugsmes izredzes Eiropas pilsoņiem; 3. atkārtoti izsaka atbalstu ES Lisabonas stratēģijai, kas ir labākais veids, kā panākt konkurētspējīgu Eiropas ekonomiku, un uzskata, ka ilgtspējīgai ekonomikas attīstībai jābūt nākotnes politikas pamatprincipam; 4. tomēr uzsver, ka ES Lisabonas stratēģija pašreiz attiecas uz pārāk daudziem un dažkārt pretrunīgiem mērķiem; aicina Komisiju sakarā ar Kok ziņojumu un nākamā pavasara termiņa vidusposma pārskatu ieguldīt ievērojamu politisko kapitālu Lisabonas stratēģijas racionalizēšanai un atkārtotai koncentrēšanai uz pamatmērķi, kas ir ilgtspējīgas izaugsmes un nodarbinātības radīšana, ar precīzāku grafiku stratēģijas mērķu sasniegšanai nākamajos piecos gados; 5. aicina Komisiju turpināt Eiropas modeļa stiprināšanas un modernizēšanas mērķa sasniegšanu, uzsverot ekonomikas, sociālās un vides attīstības savstarpējo atkarību; 6. norāda, ka spēcīgākas ekonomikas un labākas sabiedrības vīzijas viena otru papildina un ka Eiropas konkurētspējas stratēģijas 21.gadsimtam jābalsta izcilā izglītībā, apmācībā un izpētē, augstas kvalitātes sabiedriskajos pakalpojumos un infrastruktūrā, sociālajā integrācijā, labākos darba apstākļos, labākā darba un dzīves līdzsvarojumā, kā arī galvenajā nozīmē pasaulē attiecībā uz tehnoloģijām un vides standartiem; 7. uzskata, ka saistībā ar kritisko sabiedrības novecošanas problēmu un pastiprināto starptautisko konkurenci Komisijai jābūt spēcīgākai vadītājai stratēģiju ierosināšanā, lai uzlabotu darba tirgus un mudinātu dalībvalstis veikt pensiju reformu; 8. uzskata, ka sevišķa uzmanība ES ekonomikas reformas programmā būtu jāparedz noteiktai darbībai, lai pabeigtu vienota tirgus izveidi, proti, enerģētikas, pārvadājumu, telekomunikāciju un finanšu pakalpojumu sektoros; 9. aicina Komisiju īstenot iekšējā tirgus politiku, kuras prioritāte ir patērētāju intereses un sociālā kohēzija; uzskata, ka jāveicina sociālo un vides standartu pieņemšana un īpaša uzmanība jāpievērš patērētāju tiesībām, un ka iekšējā tirgus attīstība nedrīkst būt pretrunā ar patērētāju tiesībām saņemt pieejamus un augstas kvalitātes sabiedriskos pakalpojumus; 10. atgādina, ka aktīva dalība darba tirgū veido ievērojamu ieguldījumu atbilstīgā dzīves līmenī, reģionālajā attīstībā un sociālajā kohēzijā, lai gan nozīmīga loma ir arī ieguldījumam izglītībā un pētniecībā, kā arī valdības rīcībai nopietnu tirgus nepilnību gadījumā; 11. uzskata, ka gadījumā, ja Eiropa kļūs par īstu "uz zinātnes atziņām balstītu" ekonomiku un sabiedrību, ES un tās dalībvalstīm augstāka prioritāte būs jāpiešķir ieguldījumam zināšanās un prasmēs ar labākas izglītības un mūžizglītības palīdzību; 12. apstiprina, ka kohēzija ir Līgumu un topošās Konstitūcijas Eiropai pamatprincips, kas stiprina Eiropas un tās reģionu attiecības un ekonomikas, sociālo un teritoriālo kohēziju; atkārtoti apstiprina, ka attiecīgi jāfinansē Eiropas Savienības mērķu sasniegšanas finanšu instrumenti; 13. uzskata, ka Komisijai lielāka prioritāte jāpiešķir uzticamas reģionālās politikas izstrādāšanai visām dalībvalstīm; uzskata, ka strukturālajiem un kohēzijas fondiem pozitīvi jāietekmē reģionu atšķirību samazināšana, Eiropas ekonomikas modernizēšana, kā arī reģionu un sociālās kohēzijas nodrošināšana; 14. uzskata, ka spēcīgu un dinamisku ekonomikas vidi var izveidot tikai tad, ja jaunā Komisija apņemas pārskatīt Stabilitātes un izaugsmes paktu, lai nodrošinātu, ka tas kalpo gan kā aizsargvalnis pret fiskālo bezatbildību, gan piedāvā nepieciešamo elastību, lai nodrošinātu, ka Eiropa pēc iespējas palielina savu izaugsmes potenciālu, neapdraudot cenu stabilitāti; Brīvības, drošības un tiesiskuma telpa 15. uzskata, ka iekšējā un starptautiskā cīņa pret terorismu un organizēto noziedzību, kā arī to atbalsta struktūrām ir izšķiroša drošākas Eiropas celšanā mūsu pilsoņiem; uzskata, ka Eiropai jāsaglabā stingra vispārējā pieeja drošībai un efektīvai, saskaņotai pretterorisma politikai; uzsver šā procesa nozīmību pareiza līdzsvara nodrošināšanā starp tiesību aizsardzības iestāžu prasībām un pamatbrīvību un personas datu aizsardzību; 16. uzskata, ka Komisijai steidzamības kārtā jāturpina darbs ar skaidrākām vispārējām definīcijām attiecībā uz atsevišķiem nopietniem noziegumiem ar pārrobežu ietekmi, proti, terorismu, narkotiku un cilvēku tirdzniecību, nelikumīgi iegūtu līdzekļu legalizēšanu un kibernoziegumiem, vajadzības gadījumā papildinot tās ar pieņemtajiem obligātajiem soda noteikumiem; 17. aicina Komisiju daudz lielāku prioritāti piešķirt dalībvalstu policijas, tiesu un izmeklēšanas iestāžu ciešākas sadarbības nodrošināšanai, kas būtu galvenais priekšnoteikums efektīvai politikai šajā jomā; aicina īstenot stingrākus ES mēroga pasākumus, lai atļautu iesaldēt aktīvus un samazināt terorismā un citos smagos pārkāpumos iesaistīto personu līdzekļus; 18. aicina Komisiju izvirzīt turpmākus priekšlikumus, lai stiprinātu Eiropolu un Eirojust, vienlaikus nodrošinot pilnīgu parlamentāro atbildību un datu aizsardzības standartu ievērošanu; 19. atbalsta nepieciešamību panākt lielāku pārredzamību attiecībā uz patvēruma tiesībām; ātrākas procedūras patvēruma piešķiršanas prasībām atbilstošo personu noteikšanai un atpakaļuzņemšanas līgumu slēgšanu ar trešām valstīm; aicina precīzāk nošķirt patvēruma meklētāju, ekonomisko migrantu un kara laika pagaidu bēgļu jēdzienus, kā arī nodrošināt katrai šai grupai atšķirīgu pieeju; uzskata, ka Komisijai būtu jāveicina taisnīga kopējā patvēruma un imigrācijas politika, kuras pamatā ir aktīva sociālās neatstumtības un integrācijas politika; uzsver nepieciešamību panākt lielāku vīzu piešķiršanas noteikumu saskaņotību un konsekvenci un veidot efektīvas partnerības ar trešām valstīm, lai samazinātu nelegālo migrāciju tās izcelsmes punktā; 20. uzsver joprojām pastāvošo vajadzību īstenot pasākumus ES ārējo robežu stiprināšanai, pamatojoties uz Eiropas robežsardzes spēku izveidi; 21. aicina izveidot Eiropas pamattiesību aģentūru, lai uzraudzītu šo tiesību efektīvu īstenošanu; 22. prasa Komisijai veikt visus nepieciešamos pasākumus, lai nodrošinātu tādu atbilstīgu trešā pīlāra datu aizsardzības instrumenta pieņemšanu, kas nodrošinātu tādus pašus standartus kā jau izveidoti pārējās Kopienas tiesību aktu jomās; 23. uzskata, ka ir svarīgi turpināt izmantot integrētu pieeju, pamatojoties uz Kopienas metodi, tieslietu un iekšlietu jomā tā, kā noteikts Tamperes un Hāgas programmās; Stiprāka Eiropa drošākā pasaulē 24. uzskata, ka miera un cilvēktiesību interesēs ir svarīgi, lai Eiropa izmanto nākamos piecus gadus stabilitātes radīšanai tās kaimiņvalstīs, veicina demokrātiju, cilvēktiesības un labu pārvaldi visā pasaulē, paplašina starptautisko brīvo tirdzniecību un sekmē ilgtspējīgu attīstību; uzskata, ka reģionālās stabilitātes un demokrātijas veicināšana noteikti ir īpaša pievienotā vērtība, ko ES var sniegt starptautiskajai sabiedrībai, bieži vien ar lieliem panākumiem; uzskata, ka šajā procesā jāpieliek visas pūles, lai Eiropas Savienības ārējo darbību padarītu konsekventāku un saskaņotāku; 25. par īpaši nozīmīgu uzskata nesen uzsākto "Jauno kaimiņattiecību politiku" un "Paplašinātas Eiropas politiku", un uzskata, ka šīs jaunās politikas var būt spēcīgi instrumenti, lai veicinātu stabilitāti, labklājību, cilvēktiesības, demokrātiju, labu pārvaldi un tiesiskumu Eiropā un tās tuvākajos kaimiņapgabalos, tostarp Vidusjūras baseina valstīs; uzskata, ka jauns impulss jādod arī šādu politiku ziemeļu aspektam; 26. vēlreiz apstiprina savu apņemšanos turpināt Eiropas Savienības paplašināšanu saskaņā ar Līgumos un Eiropas Savienības Padomes lēmumos noteiktajiem principiem; uzsver katras atsevišķas kandidātvalsts sasniegumus pievienošanās kritēriju izpildē; 27. vēlreiz apstiprina, ka daudzpusība ir labākais veids, kā noteikt un pārvarēt draudus, panākt mieru un drošību visā pasaulē un tiešām apkarot klimata pārmaiņas; tādēļ mudina pastāvīgi atbalstīt daudzpusīgu ES instrumentu radīšanu un īstenošanu Apvienoto Nāciju ietvaros; 28. uzskata, ka Komisijai jāturpina pārveidot ES attīstības politiku kā līdzekli, lai: i) veicinātu demokrātiju, cilvēktiesības un labu pārvaldi mazāk attīstītās valstīs un ii) panāktu ekonomikas progresu un ilgtspējīgu attīstību, kā arī sasniegtu tūkstošgades mērķus, šajā procesā balstoties uz palīdzības programmu lielāku noteiktību, saskaņotību un decentralizāciju; uzskata, ka ES un tās dalībvalstīm jāizvirza par mērķi palielināt kopējos izdevumus palīdzībai attīstības jomā līdz 0,7 % no IKP līdz 2015.gadam; 29. aicina transatlantiskos partnerus atbalstīt un stiprināt starptautiskas iestādes, apliecināt starptautisko tiesību nozīmīgumu un kopīgi izstrādāt kopēju reformas programmu, it īpaši attiecībā uz Apvienotajām Nācijām un Bretonvudas iestādēm ar mērķi veicināt to darbības efektivitāti, uzticamību un demokrātisko leģitimitāti; 30. aicina Komisiju nostiprināt un pielāgot tās pašreizējās partnerības stratēģijas šobrīd nozīmīgākajiem globālo procesu dalībniekiem, it īpaši Amerikas Savienotajām Valstīm, ar kurām Komisijai jārada apstākļi ciešākas sadarbības veidošanai jo īpaši tādās jomās kā: - cīņa pret terorismu un terorisma cēloņiem, cenšoties nodrošināt taisnīgu globalizāciju, kurā ir ņemtas vērā cilvēktiesības, demokrātija un ilgtspējīga attīstība; - Tuvo Austrumu miera procesa atjaunošana ar mērķi atzīt stabilu Palestīnas valsti un nodrošināt Izraēlas drošību; - veiksmīga jaunā Dohas raunda uzsākšana, uzskatot, ka visas neveiksmes var nopietni ietekmēt turpmāku uzticēšanos daudzpusējas brīvās tirdzniecības sistēmai; - atlikušo šķēršļu atcelšana transatlantiskai tirdzniecībai un ieguldījumiem, balstoties uz 2005.gada ES un ASV augstākā līmeņa sanāksmē panāktu kopīgu apņemšanos pabeigt transatlantiskā tirgus izveidi līdz 2015.gadam; Labāka dzīves kvalitāte 31. aicina Komisiju strādāt iekšpolitikas jomā, lai paaugstinātu dzīves kvalitāti Eiropā, izstrādājot pasākumus, kuri: - ļauj pilsoņiem pilnībā izmantot priekšrocības, ko sniedz viņu tiesības brīvi strādāt, mācīties un ceļot visā ES; - veido sabiedrību, kurā visiem pilsoņiem ir līdzvērtīgas iespējas, kurā ievēro invalīdu tiesības un brīvības un kurā ir samazināta nabadzība; - uzlabo gaisa kvalitāti mūsu pilsētās un ūdens kvalitāti mūsu upēs un piekrastēs; - veicina pārtikas nekaitīgumu un citas drošības garantijas patērētājiem; - veicina efektīvāku enerģijas izmantošanu un enerģētisko neatkarību, ko sekmē Eiropas enerģētikas tīkli un lielāka drošība apgādes jomā; - īsteno aktīvu transporta politiku, kas balstīta uz tirgu liberalizāciju, infrastruktūras uzlabošanu un pastāvīgu drošības veicināšanu; - veicina ilgtspējīgu lauksaimniecību un zivsaimniecību, aizsargā mūsu laukus, upes un jūras, kā arī aktivizē lauku un piekrastes rajonus; 32. mudina Komisiju divkāršot pūliņus, it īpaši lai nodrošinātu rīcību pasaules mērogā saistībā ar klimata pārmaiņām, pārejot pie Kioto Protokola II fāzes, vienlaicīgi meklējot jaunus ceļus tirgus mehānismu izstrādei, kas palīdzētu risināt šo un citas vides problēmas; 33. aicina Komisiju saglabāt ievērojamo attīstību, kas jau ir panākta, reformējot kopējo lauksaimniecības politiku, un kuras rezultātā šī politika kļūst atklātāka, efektīvāka, decentralizētāka, uz tirgu vērsta, kā arī videi un patērētājiem draudzīga, kādai tai arī jābūt; mudina vienlaicīgi turpināt kopējās zivsaimniecības politikas reformu, tostarp izveidojot Eiropas Zivsaimniecības fondu; Eiropa, kas darbojas labāk un ir tuvāk pilsoņiem 34. aicina Komisiju nākt klajā ar novatoriskām idejām, kas padziļinātu Eiropas Savienības pilsonības jēdzienu, lai Eiropa sniegtu redzamus ieguvumus cilvēku ikdienas dzīvē; 35. aicina Komisiju pastiprināti strādāt labākas likumdošanas jomā, lai: i) vienkāršotu esošos tiesību aktus un samazinātu to apjomu, ii) nodrošinātu, ka jaunu tiesību aktu izstrādē piemēro konsekventus principus, un iii) nodrošinātu, lai tiktu ievērotas starp ES iestādēm panāktās vienošanās par procedūrām visu būtisko likumdošanas priekšlikumu iespējamās ietekmes iepriekšējai izvērtēšanai; 36. uzskata, ka ES vairāk uzmanības nekā agrāk būtu jāpievērš spēkā esošo tiesību aktu efektīvai īstenošanai; aicina Komisiju rīkoties ātrāk un konsekventāk, lai nodrošinātu pareizu ES tiesību aktu pārņemšanu un piemērošanu dalībvalstīs, tiesiskā ceļā aktīvāk vēršoties pret nopietniem pārkāpumiem; 37. uzskata, ka Komisijas jau ierosinātajā finanšu plānā laika posmam pēc 2006. gada atbilstīgi jāņem vērā notikumu attīstība kopš pavasara, jāatspoguļo jaunās Komisijas prioritātes (atbilstoši šai rezolūcijai), kā arī tā darbības laiks jāsaskaņo ar Parlamenta un Komisijas mandāta ilgumu; 38. uzsver to, ka Komisijai jāturpina iekšējās reformas, lai pārveidotu tās administrāciju par pasaules klases starptautisku civildienestu, kas izmanto modernas pārvaldības praksi, nodrošina pilnīgu atklātību par valsts naudas izmantošanu un uzņemas atbildību par to; 39. pieprasa, lai tiek ievērotas īpašās apņemšanās, kas izskanējušas komisāra amata kandidātu uzklausīšanu laikā saistībā ar interešu konfliktiem, un lai tās atspoguļotos jebkurā jaunā rīcības kodeksā, par ko vienojas Parlaments un Komisija; 40. uzsver Komisijas nozīmīgo lomu, informējot pilsoņus par to, kādēļ Eiropas jautājumi ir svarīgi un ko Eiropa cenšas panākt; uzskata, ka Komisijai steidzami jāizstrādā atbilstoša saziņas un kampaņu stratēģija Eiropas Savienības pilsoņu iepazīstināšanai ar jauno Konstitūciju pēc iespējas skaidrākā, godīgākā un saprotamākā veidā; *** 41. uzdod tā priekšsēdētājam nosūtīt šo rezolūciju Padomei un Komisijai. [1] Pieņemtie teksti, P6_TA(2004)0064. [2] Pieņemtie teksti, P6_TA(2004)0063. --------------------------------------------------